O‘zbekiston yosh kinoijodkorlari Bollivudda malaka oshiradi

Hindistonning 2019—2020-yillarga mo‘ljallangan texnik va iqtisodiy hamkorlik dasturi doirasida o‘zbekistonlik 15 nafar yosh kinoijodkor Hindistonda kino sohasida malaka oshiradi. Bu haqda “O‘zbekkino” Milliy agentligi matbuot xizmati “Daryo”ga xabar berdi.
Agentlik bosh direktori Firdavs Abduxoliqov bilan Hindistonning O‘zbekistondagi elchisi Santosh Ja o‘rtasidagi muloqot chog‘ida ana shunday kelishuvga erishildi.
“Ushbu dastur o‘zbekistonlik nomzodlarning barcha o‘qitish xarajatlarini qoplaydi. Bundan tashqari, individual dasturlarni tashkil qilish, 2—3 oylik kinematografiya kurslarini o‘tashga imkon beradi”, — dedi Santosh Ja uchrashuv chog‘ida.
Muloqot chog‘ida Hindiston va O‘zbekiston o‘rtasida kino sohasidagi hamkorlikni rivojlantirish yuzasidan bir qator fikr va takliflar bildirildi. Jumladan, 60 yillik tarixi davomida hind kinosining eng taniqli yulduzlarini yetishtirib chiqargan Puna shahridagi kinematografiya instituti bilan hamkorlik o‘rnatish masalasi ham muhokama qilindi.
“O‘zbekkino” Milliy agentligi rahbari Firdavs Abduholiqov Buxoro va Xivada amalga oshirilayotgan ikkita hind kinoloyihasi va agentlikning yaqin kelajakda rejalashtirilayotgan Hindiston bilan bog‘liq loyihalari haqida gapirdi. Jumladan, rejissor Jahongir Qosimov suratga olayotgan “Ibrat” filmining ayrim epizodlari Hindistonda suratga olinishi rejalashtirilgan.
Uchrashuvda O‘zbekiston Prezidenti tashabbusi bilan qayta tiklanayotgan Toshkent kinofestivali haqida ham so‘z bordi.
1968—1992-yillar davomida, har ikki yilda bir marotaba o‘tkazib kelingan Toshkent kinofestivalida hind kinosining Raj Kapur, Shiyam Benegal, Shabana Azmi singari so‘nmas yulduzlari ham ishtirok etgan.
Hindistonlik elchi Santosh Ja ushbu g‘oyani qo‘llab-quvvatlashga va Hindistonning mashhur kino yulduzlarini ushbu festivalga jalb qilishga tayyorligini bildirdi.
Firdavs Abduxoliqov shuningdek, O‘zbekistonda milliy kino sanoatining xalqaro media bozorida jozibadorligini oshirish bo‘yicha amalga oshirilayotgan ishlarni qayd etdi. Xususan, Hindiston elchisiga kino turizmida olib borilayotgan islohotlar, shu jumladan, O‘zbekistonda kino loyihalarini amalga oshirishda 2020-yil 1-yanvardan boshlab xorijiy kinoijodkorlarning loyihalarini O‘zbekistonda amalga oshirish uchun xarajatlarni qoplashga qaratilgan “Rebate” tizimining ishga tushirilishi haqida ham ma’lumot berildi.
Uchrashuv davomida tomonlar 2020-yilda Hindistonda “O‘zbekiston kinosi kunlari” hamda O‘zbekistonda “Hind kinosi kunlari”ni o‘tkazish zarurligini ta’kidladi.
 Ayshvariya Ray 46 yoshga to‘ldi. Sobiq “dunyo go‘zali” ishtirokidagi eng yaxshi 7 film